Sag C-461/12

Granton Advertising BV

mod

Inspecteur van de Belastingdienst Haaglanden/kantoor Den Haag

(anmodning om præjudiciel afgørelse indgivet af Gerechtshof ’s-Hertogenbosch)

»Præjudiciel forelæggelse — sjette momsdirektiv — fritagelser — artikel 13, punkt B, litra d), nr. 3) og 5) — begreberne »andre adkomstbeviser« og »andre i handelsforhold benyttede dokumenter« — salgsfremmende ordning — rabatkort — beskatningsgrundlag«

Sammendrag – Domstolens dom (Femte Afdeling) af 12. juni 2014

Harmonisering af afgiftslovgivningerne – det fælles merværdiafgiftssystem – fritagelser i henhold til sjette direktiv – finansielle transaktioner i henhold til artikel 13, punkt B, litra d), nr. 3) og 5) – salg af et kort der giver mulighed for at deltage i en salgsfremmende ordning – ikke omfattet

Harmonisering af afgiftslovgivningerne – det fælles merværdiafgiftssystem – beskatningsgrundlag – begreb – salg af et kort, der giver mulighed for at deltage i en salgsfremmende ordning – rabatter ydet af de tilknyttede virksomheder – ikke omfattet

Harmonisering af afgiftslovgivningerne – det fælles merværdiafgiftssystem – beskatningsgrundlag – salg af et kort, der giver mulighed for at deltage i en salgsfremmende ordning – beskatningsgrundlaget udgøres af det beløb, der reelt er opkrævet af den detailhandlende

Anvendelsen af et kort solgt til forbrugerne af en virksomhed, og som giver mulighed for at opnå varer eller tjenesteydelser, som tilbydes af de tilknyttede virksomheder på de fordelagtige vilkår, som er aftalt mellem disse virksomheder og det selskab, der har udstedt kortet, kan ikke betragtes som »betaling« i forbindelse med sjette direktiv 77/388 om harmonisering af medlemsstaternes lovgivning om omsætningsafgifter, for så vidt som det reelt drejer sig om en prisnedsættelse. Ved fremvisning af dette kort af dets indehaver afstår den tilknyttede virksomhed fra at opkræve en del af den normale pris, hvorfor den pågældende indehaver ikke foretager nogen betaling svarende til størrelsen af dette nedslag. Den omstændighed, at den tilknyttede virksomhed accepterer at undlade at opkræve det beløb, der svarer til det nedslag, der opnås i henhold til de pågældende fordelagtige vilkår, udgør en rabat i den forstand, hvori udtrykket er anvendt i sjette direktivs artikel 11, punkt A, stk. 3, litra b). En sådan rabat, som ikke skal medregnes i beskatningsgrundlaget for den omhandlede transaktion, tilsigter særligt forskellen mellem den normale salgspris i detailleddet og det pengebeløb, som detailhandleren reelt modtager. (jf. præmis 18, 19 og 22)

De rabatter, som tildeles af de tilknyttede virksomheder, er ikke omfattet af beskatningsgrundlaget for de eventuelle transaktioner, som gennemføres mellem disse og indehaverne af et kort, udstedt af en virksomhed, som giver mulighed for at opnå varer eller tjenesteydelser, som tilbydes af de tilknyttede virksomheder på de fordelagtige vilkår, som er aftalt mellem disse virksomheder og det selskab, der har udstedt kortet. Størrelsen af de beløb, som forbrugerne har indbetalt til ovennævnte virksomhed for køb af kortet, kan ikke betragtes som indirekte at udgøre modværdien eller en del heraf for de ydelser, som de pågældende forbrugere efterfølgende kan drage fordel af ved de tilknyttede virksomheder. Der foreligger ikke en tilstrækkelig direkte forbindelse mellem det beløb, disse forbrugere har erlagt for at opnå dette kort, og de varer eller tjenesteydelser, som eventuelt opnås af samme forbrugere hos de tilknyttede virksomheder. Ud over den omstændighed, at der ikke er nogen aftale mellem indehaverne af sådanne kort og de tilknyttede virksomheder, og at disse sidstnævnte virksomheder ikke modtager nogen del af de indtægter, der opnås af det udstedende selskab ved salget af disse kort, foreligger der endvidere ikke den nødvendige forbindelse mellem forbrugernes betaling til det udstedende selskab for at opnå et kort og værdien af de eventuelle nedsættelser, som samme forbrugere opnår ved de tilknyttede virksomheder. Størrelsen af de eventuelle nedslag, som særligt afhænger af brugen af det pågældende kort og de tilknyttede virksomheders tilbud, er vilkårlig og praktisk talt umulig at fastsætte på forhånd. (jf. præmis 18 og 20-22)